Այնպես է ստացվել, որ Վիճծառայության վերջին շրջանի հրապարակումներն առավելապես մտահոգիչ թվեր են ամրագրում£ Պարզվում է` ընթացիկ տարին բարենպաստ չի կարելի համարել նաև ներդրումների առումով£ Այդպիսիք (այն էլ նախորդ ճգնաժամային տարվա համեմատությամբ) շուրջ 9,5 տոկոսով կրճատվել են£ Եվ կարելի է ամփոփել, թե այն, ինչին այդքան շատ էինք ձգտում, գլխիվայր շուռ եկավ ու սպասվածի ուղիղ հակառակն արձանագրվեց£ Ի վերջո, մեր բոլոր կառավարությունները ձգտել են հրապուրել հատկապես օտարերկրյա ներդրողներին` նրանց համոզելով, թե Հայաստանը շատ ու շատ բիզնեսների համար անփոխարինելի առավելություններ ունի£ Սակայն գոնե այս տարվա վիճակագրական տվյալներին ծանոթանալով` կարող ենք եզրակացնել, որ նրանք, ովքեր հրապուրվել են մեր երկրի գործարար միջավայրով, արդեն իսկ գործի են անցել£ Բայց նորանոր ինվեստորներ հայտնաբերելու գործընթացն է դանդաղել£ Հարկ է նկատել, որ այս առումով տեղացիներս ավելի համարձակ ենք£ Եթե ընդհանուր առմամբ անկումն 9,5 տոկոս է կազմում, ապա դրա 35 տոկոսը օտարերկրացիներին է բաժին ընկնում£ Մյուս կողմից էլ նորանոր հորիզոններ նվաճելու բարդությունն է ներդրումներին խոչընդոտում£ Ավելին, համոզված կարելի է պնդել, որ այս առումով հեռանկարներն էլ փայլուն չի կարելի համարել£ Լավատեսությունը` լավատեսություն, բայց պարզ է նաև, որ նախ և առաջ ամենաշահութաբեր համարվող ոլորտներն են տեղացի թե օտար գործարարների տեսադաշտում հայտնվում£ Ու հիմա, երբ նշված առումով «հարցերը լուծված» են, նոր բիզնեսներ հայտնաբերելու ու ավելի մեծ ռիսկերի գնով դրանք զարգացնելու պայմանները, բնականաբար, պետք է լինեն` սկսած հարկային որոշակի արտոնություններից: